Background photo: Miguela Xuereb Il-Kabinett tal-Ministri approva l-emendi fil-Kodiċi Kriminali li għandhom l-għan li jintroduċu, il-kunċett ta' femiċidju, jiġifieri l-qtil ta' mara jew tifla li jkun motivat mill-ġeneru tagħha. Fi stqarija tal-Gvern intqal li l-emendi ġew preżentati mill-Ministru għall-Ugwaljanza Owen Bonnici u l-Ministru għall-Ġustizzja Edward Zammit Lewis waqt konferenza tal-aħbarijiet. Se jsiru tliet bidliet prinċipali fil-liġijiet: il-liġi se tkun issa qed tipprovdi lista ta' ċirkostanzi femmiċidjali li wara sejbien ta' ħtija ta' omiċidju se jiggwidaw lill-Qorti biex il-piena li tingħata tkun iktar ħarxa; il-liġi se tkun ukoll qed tipprovdi illi omiċidju b'karatteristiċi ta' femiċidju se jkun eskluż milli jikkwalifika bħala omiċidju skużabbli minħabba li jkun twettaq f'passjoni istantanja; u l-liġi se tkun issa qed tkopri bl-istess mod ir-reat ta' tentattiv ta' omiċidju li jkun sar f'ċirkostanzi ta' tentattiv ta' femiċidju. Il-Ministru Bonnici spjega li dan il-pakkett ta' emendi qed jiġi varat xahar wara l-istupru u omiċidju xokkanti ta' Paulina Dembska u f"għeluq sentejn mill-omiċidju ta' Chantelle Chetcuti. Huwa saħaq li b'dawn il-bidliet Malta se tkun minn tal-ewwel fl-Ewropa li se tintroduċi l-kunċett ta' femiċidju fil-Kodiċi Kriminali. Huwa kompla jgħid li quddiem il-vjolenza abbażi tal-ġeneru l-pajjiż kollu jrid jagħti s-sehem tiegħu biex inkomplu nirbħu iktar imħuħ u qlub favur ugwaljanza fejn jidħol il-ġeneru. Il-Ministru Edward Zammit Lewis qal li fis-sistema legali Maltija l-ommiċidju ġġib l-ogħla piena possibli, jiġifieri, l-għomor il-ħabs. Dr Lara Dimitrijevic li tmexxi l-Women's Rights Foundation qalet, "Illum nemmen li qed nagħmlu pass storiku fejn qed naraw impenn politiku bit-tnedija tal-abbozz li qed jagħmel viżibbli r-realta' tal-femiċidju u jwassal messaġġ sod li l-vjolenza fuq in-nisa mhix aċċettabli fis-soċjeta' tagħna." Il-proċess leġiżlattiv ta' dan l-abbozz ta' liġi fil-Kamra tad-Deputati se jibda b'effett immedjat. Il-femiċidju se jkun introdott fil-kodiċi kriminali – Abela KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook